B. Bugár, podpredseda NR SR: (2004-06-18):
Budeme pokračovať prvým čítaním o návrhu poslancov Národnej rady Slovenskej republiky Evy Černej a Jirka Malchárka na vydanie zákona, ktorým sa mení a dopĺňa zákon č. 595/2003 Z. z. o dani z príjmov . Návrh zákona ste dostali ako tlač 731 a návrh na jeho pridelenie výborom máte v tlači 751. Dávam teraz slovo pani poslankyni Eve Černej, aby návrh uviedla. Nech sa páči. E. Černá, poslankyňa: Vážený pán podpredseda, vážené kolegyne a kolegovia, máte pred sebou návrh o dani z príjmu, ktorý sa týka výsostne živnostníkov v tomto prípade. Jeho cieľom je zrovnoprávniť postavenie živnostníkov s postavením zamestnanca. Novela sa týka výlučne živnostníkov, a nie spoločností s ručením obmedzeným. V zásade ide o to, že kým zamestnanec má nárok na úhradu stravného a pri zahraničných cestách aj vreckového, podotýkam, že z peňazí, ktoré musí vyprodukovať jeho zamestnávateľ, v tomto prípade živnostník, on sám nemá nárok na tieto náležitosti, respektíve nemôže si ich zahrnúť do daňových nákladov na svoju činnosť. Obzvlášť bizarná je táto skutočnosť pri zahraničných cestách a najmä po vstupe Slovenskej republiky do Európskej únie, pričom podľa zákona platného do 31. 12. 2003 túto možnosť živnostníci mali. Treba si uvedomiť, že živnostníci sú veľká skupina ľudí, ktorá sa nielen stará o seba, ale často vytvára pracovné miesta, zamestnáva teda aspoň jedného alebo aj viacej ľudí, prípadne sú len samozamestnávateľmi. Berú na seba podnikateľské riziko a na rozdiel od spoločnosti  s ručením obmedzeným ručia celým svojím majetkom. Domnievam sa, že situácia, ktorá je momentálne v novom zákone o dani z príjmov, je veľmi diskriminačná pre živnostníkov, pretože to, čo je pre zamestnanca výplata, je v zásade pre živnostníka ročný daňový základ vydelený dvanástimi. Ak  si  vezmeme  živnostníka  s  ročným daňovým základom 240 000, čo je mesačne 20 000, je to ako priemerný príjem zamestnanca, avšak zákony o sociálnom poistení sa na živnostníka pozerajú ako na zamestnávateľa a zamestnanca zároveň a nútia tak živnostníkov odvádzať podstatne vyššie odvody do fondov pri porovnateľnom príjme. Na ilustráciu vymeriavací základ pre živnostníka s ročným daňovým základom 240 000, čo  je  obdoba  príjmu zamestnanca, je 10 000 korún. Zamestnanec aj živnostník s rovnakým mesačným príjmom odvádzajú do fondov neporovnateľné sumy. Na jednej strane má teda živnostník odvodové povinnosti za seba ako zamestnávateľ aj zamestnanec zároveň, no práva mu už v rovnakej výške neprináležia. Treba tiež povedať, že uplatnením výdavkov na stravné sa tieto nestratia v čiernej diere, nakoľko zariadenie, v ktorom sa živnostník prestravuje, odvedie predsa do štátu rozpočtovú daň z príjmu a tiež DPH za stravu, ktorú živnostník predá. Teda to na margo argumentov, ktoré som v minulosti počula, že sa trebárs nedostane do štátneho rozpočtu nejaká suma peňazí, ale naozaj si treba uvedomiť, že je to skôr kolobeh peňazí. Čo sa nechá možnosti ponechať živnostníkom možnosť uplatnenia v daňových nákladoch výdavky za vozidlo v nezahrnutom obchodnom majetku vo výške náhrady za spotrebované pohonné látky a základnej náhrady za jeden kilometer jazdy, takzvaný paušál,  ide tiež len o ustanovenie, ktoré platilo v zákone o daniach z príjmov platné do 31. 12. 2003. Toto ustanovenie využívali predovšetkým živnostníci so staršími motorovými vozidlami a zrovnoprávňovali ich so zamestnancami, ktorí si mohli nárokovať uplatnenie paušálu, pokiaľ použili na služobnú cestu vlastné motorové vozidlo. Ja by som vás chcela veľmi pekne poprosiť o podporu týchto troch návrhov pre živnostníkov, pretože naozaj sa kopia informácie z radu živnostníkov, že po poslednej novele zákona o dani z príjmu sú tieto podmienky pre nich dosť likvidačné a ja som presvedčená, že v zásade všetci sme toho názoru, že je potrebné rozvíjať a chrániť malých a stredných podnikateľov, a teda pomáhať im v tom, aby rozvíjali nielen sami seba, pracovné miesta, ale aby nám, samozrejme, neodchádzali z tohto stavu, pretože to, čo oni vytvárajú v tejto krajine, je naozaj mimoriadne dôležité a myslím si, že si zaslúžia našu podporu. Ďakujem.